b'\n_START_ARTICLE_\nGauliga\n_START_PARAGRAPH_\nGauliga oli Saksan jalkapallon korkein sarjataso vuosina 1934\xe2\x80\x931945. Liiga oli jaettu useisiin alueellisiin sarjoihin.\n_START_SECTION_\nHistoria\n_START_PARAGRAPH_\nGauliga-systeemi otettiin k\xc3\xa4ytt\xc3\xb6\xc3\xb6n vuonna 1933 kansallissosialistien tultua valtaan Saksassa. Gau on vanha jo keskiajalla k\xc3\xa4yt\xc3\xb6ss\xc3\xa4 ollut osa-alueen nimitys, jonka Saksan hallinto otti nimityksen\xc3\xa4 uudelleen k\xc3\xa4ytt\xc3\xb6\xc3\xb6n uudistaessaan aluehallintoa ja -jakoa. Alueelliset jalkapallosarjat, joita oli kaikkiaan 16 kappaletta, oli jaettu n\xc3\xa4iden alueiden mukaan. Gauliga korvasi Weimarin tasavallan aikaisen Bezirksliga-jaon. Systeemi ei ollut mieleen saksalaisille jalkapalloihmisille, kuten maajoukkuevalmentajille Otto Nerzille ja Sepp Herbergerille, jotka olivat toivoneet koko maan kattavan p\xc3\xa4\xc3\xa4sarjan perustamista muiden Euroopan maiden tapaan. Koko liittovaltion laajuinen sarja, Bundesliiga, k\xc3\xa4ynnistyi Saksassa vasta vuonna 1963. Sittemmin toisen maailmansodan aikana monet Gauligat jaettiin viel\xc3\xa4 pienempiin alueellisiin lohkoihin, koska matkustaminen oli sota-aikana hankalaa.\n_START_SECTION_\nJ\xc3\xa4lkivaikutukset\n_START_PARAGRAPH_\nSodan j\xc3\xa4lkeen monilla alueilla kesti aina vuoteen 1947 ennen kuin jalkapallotoiminta saatiin uudelleen k\xc3\xa4ynnistytty\xc3\xa4, kun taas maan etel\xc3\xa4osissa jalkapalloa ruvettiin pelaamaan jo vuonna 1945. Gauliga-systeemi korvattiin Oberliga-jaolla niill\xc3\xa4 alueilla mit\xc3\xa4 Saksasta en\xc3\xa4\xc3\xa4 oli j\xc3\xa4ljell\xc3\xa4. Oberliigat olivat nimelt\xc3\xa4\xc3\xa4n Pohjoinen (Nord), L\xc3\xa4nsi (West), Lounainen (S\xc3\xbcdwest), Etel\xc3\xa4 (S\xc3\xbcd) sek\xc3\xa4 n\xc3\xa4ihin rinnastettava Stadtliga Berlin. My\xc3\xb6s DDR:n p\xc3\xa4\xc3\xa4sarjaa nimitettiin Oberligaksi. Oberliga s\xc3\xa4ilyi Saksan korkeimpana tasona aina Bundesliigan perustamiseen saakka. Nykyisin Oberliga on Saksan 5. sarjatason nimitys._NEWLINE_Nykyaikana Gauliga-nimitys on k\xc3\xa4yt\xc3\xb6ss\xc3\xa4 Saksassa mm. voimistelussa ja nyrkkipallossa.'